രാജസ്ഥാനെതിരായ രഞ്ജിട്രോഫി ക്രിക്കറ്റിൽ കേരളം ശക്തമായ നിലയിൽ . ആദ്യദിനം കളി നിർത്തുമ്പോൾ രാജസ്ഥാനെതിരെ കേരളം മൂന്നിന് 232 റൺസ് എന്ന ശക്തമായ നിലയിലാണ് . രോഹൻ പ്രേം ( 86 ) , ജലജ് സക്സേന ( 79 ) എന്നിവരുടെ അർദ്ധസെഞ്ച്വറികളാണ് കേരള ഇന്നിംഗ്സിന് കരുത്തായത് . കളി നിർത്തുമ്പോൾ 25 റൺസോടെ സഞ്ജു വി സാംസണും 28 റൺസോടെ സച്ചിൻബേബിയുമാണ് ക്രീസിൽ . ജലജ് സക്സേന , രോഹൻ പ്രേം എന്നിവർക്ക് പുറമെ , രണ്ടു റൺസെടുത്ത വിഷ്ണു വിനോദിന്റെ വിക്കറ്റുമാണ് കേരളത്തിന് നഷ്ടമായത് . ജലജ് സക്സേനയും രോഹൻപ്രേമും ചേർന്നുള്ള രണ്ടാം വിക്കറ്റിൽ 164 റൺസാണ് കൂട്ടിച്ചേർത്തത് . ആദ്യ മൽസരത്തിൽ ജാർഖണ്ഡിനെ തോൽപ്പിച്ച കേരളം രണ്ടാം മൽസരത്തിൽ ഗുജറാത്തിനോട് പരാജയപ്പെട്ടിരുന്നു . ഗ്രൂപ്പ് ബിയിൽ രണ്ടു മൽസരങ്ങൾ പൂർത്തിയായപ്പോൾ കേരളം രണ്ടാം സ്ഥാനത്താണ് . 14 പോയിന്റോടെ സൌരാഷ്ട്രയാണ് ഒന്നാമത് .